D'acord amb les dades del Servei de Biblioteques del Departament de Cultura un mínim de 65.000 persones han fet alguna activitat relacionada amb la lectura digital en el període de confinament a partir de l'oferta dissenyada per les biblioteques públiques de Catalunya en aquest període.
Des del mateix moment que les biblioteques públiques van haver de tancar els seus edificis a causa de la pandèmia provocada per la covid-19, els professionals del Sistema de Lectura Pública de Catalunya van incrementar l'oferta de les col·leccions digitals i les activitats virtuals a la xarxa: clubs de lectura, lectures en veu alta, recomanacions literàries, hores del conte en format streaming, etc.
En relació a les accions impulsades des de la Direcció General de Creació, Acció Territorial i Biblioteques a través del Servei de Biblioteques i en col·laboració amb la Gerència de Serveis de Biblioteques de la Diputació de Barcelona la més destacada ha estat l'espectacular augment del préstec digital a través de la plataforma BiblioCat.
Del dia 13 de març de 2020 al 26 de maig de 2020 s'han realitzat un total de 264.348 préstecs, xifra que representa un augment del 410 % en relació al mateix període de 2019 i que pràcticament és la mateixa que la de tots els préstecs digitals realitzats durant el 2019.
En paral·lel, s'han donat d'alta 45.000 nous usuaris a la plataforma eBiblioCat des de la data del tancament de les biblioteques fins el 26 de maig, això és un increment del 1.063 % en relació al mateix període de 2019 i més del doble que tots els usuaris que es van donar d'alta a la plataforma l'any 2019.
En aquest sentit, la col·laboració entre el Departament de Cultura i la Diputació de Barcelona ha permès facilitar a tots els ciutadans de Catalunya accés immediat a la plataforma encara que no es disposés d'un carnet de biblioteca pública.
Aquestes dues institucions també han incrementat els seus pressupostos per a la compra de llicències de llibres electrònics i accés a films i documentals.
La visualització de pel·lícules, documents i d'altres materials audiovisuals disponibles a eBiblioCat també s'ha vist incrementada exponencialment durant les setmanes de confinament de manera que en aquest període pràcticament es triplicarà el visionat de pel·lícules en relació a tot l'any 2019.
eBiblioCat també permet accedir a plataformes digitals amb continguts d'interès cultural, ja sigui en format audiovisual o música en streaming.
Cal destacar l'augment del consum de música del catàleg de música clàssica de la discogràfica Naxos, amb un augment d'usuaris del 610%.
La col·laboració institucional, però, no s'ha limitat a la posada a disposició de continguts digitals sinó que també s'han desenvolupat diferents projectes de foment de la lectura en format virtual.
Un dels projectes pioners que s'ha dut a terme ha estat introduir la innovació tecnològica en la gestió dels clubs de lectura que, en les actuals circumstàncies, només es podia fer amb mitjans telemàtics.
D'aquesta manera, el Servei de Biblioteques del Departament de Cultura, la Gerència de Serveis de Biblioteques de la Diputació de Barcelona i Biblioteques de Barcelona han participat en un experiència pilot liderada pel Centre de Telecomunicacions i Tecnologies de la Informació (CTTI) per crear comunitats virtuals de lectors mitjançant l'aplicació Tellfy de l'empresa NexTReT.
Mitjançant aquesta aplicació de missatgeria instantània per a dispositius mòbils s'han creat 8 grans comunitats al voltant de les biblioteques públiques amb un total de 35 grups diferents amb un total de 1.000 usuaris que han pogut participar en diferents clubs de lectura al voltant de diferents temes com ciència ficció, novel·la negra, literatura catalana, teatre o òpera, literatura i art, literatura i matemàtiques, Lectura fàcil.
La Institució de les Lletres Catalanes, que també participa en aquesta experiència pilot, ha creat sengles clubs de lectura al voltant de Josep Josep i Joan Perucho.
Una novetat també d'aquest període de confinament ha estat la posada en marxa del programa de foment de la lectura per a joves Escriu un llibre.
Aquest programa permet que a partir de la plataforma Fiction Express 200 joves participin en la creació d'un llibre a partir de la interacció amb els seus autors i amb la resta de lectors.
Un total de 34 biblioteques han creat clubs de lectura per a joves en aquesta plataforma durant aquestes darreres setmanes de confinament.
Les dades de participació en el concurs de lectura Llegir té Premi adreçat a infants i joves també han superat totes les expectatives de participació amb un total de quasi 3.000 inscrits i prop de 15.000 llibres i articles llegits i ja es preveu una edició d'estiu un cop acabi l'actual.
1 El nombre de visualitzacions indica el nombre de documents consultats abans de seleccionar l'opció de fer el préstec.
Gerència de Serveis de Biblioteques de la Diputació de Barcelona
Servei de Biblioteques de la Diputació de Girona